|  |
| --- |
|   |

# Høringssvar om bekendtgørelser til psykiatriloven mv. (video-og telemøder mv.)

Indledning

Vi takker for muligheden for at afgive høringssvar.

Vi har bemærkninger til indførelse af video- og telemøder. Bemærkningerne berører tre forslag til bekendtgørelser: Om forretningsorden for Det Psykiatriske Patientklagenævn, om patientrådgivere samt om underretning og klagevejledning.

Derudover har vi få tekniske bemærkninger til Bekendtgørelse om forretningsorden for Det Psykiatriske Ankenævn.

Forslaget om indførelse af video- og telemøder

Efter de nugældende regler holdes møder i Det Psykiatriske Patientklagenævn på den afdeling, hvor patienter der klager over tvangsindgreb, er eller har været indlagt.

I den nye bekendtgørelse om forretningsordenen lægges op til at indføre muligheden af tele- og videomøder.

Som udgangspunkt skal møder afholdes som videomøder, jf. § 8, stk. 2.

Møderne kan undtagelsesvist afholdes som telemøder, eksempelvis i tilfælde af teknisk nedbrud, jf. § 8, stk. 3.

Møder skal stadig afholdes fysisk ude på afdelingen, hvis patienten ikke ønsker mødet afholdt som tele- eller videomøde, jf. § 8, stk. 4.

DH mener:

Vi lægger afgørende vægt på, at møder fortsat skal holdes som fysiske møder, såfremt patienten ønsker det, sådan som det foreslås i § 8, stk. 4.

Der vil være patienter, som fx er plaget af angst eller paranoide forestillinger, og for hvem deltagelse i tele- eller videomøde hverken er tilrådeligt eller praktisk muligt.

Selv om forslaget således indeholder en undtagelsesbestemmelse, er vi alligevel bekymrede over indførelsen af video- og telemøder. Vi vurderer, at der er risiko for at svække retssikkerheden for en meget sårbar gruppe patienter.

Vi frygter, at der vil være patienter, som ikke udnytter muligheden for at bede om fysisk møde på afdelingen. Måske er de bange for, at det kan skade deres sag. Måske ønsker de ikke at blive opfattet som besværlige. Eller måske føler de sig presset til at vælge den billige og praktiske løsning i form af video- eller telemøde.

Måske undlader de helt at klage – eller at bede patientrådgiveren om at klage på deres vegne. Måske klager de – men fravælger at deltage på tele- eller videomødet, hvor klagen behandles.

Fra DH’s side så vi derfor helst, at man af hensyn til sårbare patienters situation og deres retssikkerhed fortsatte med den nuværende ordning.

Vil man indføre video- og telemøder, burde det efter vores mening være som en undtagelse og ikke det, der er udgangspunktet eller hovedreglen.

Vi opfordrer under alle omstændigheder til at følge den foreslåede ordning nøje og evaluere den efter et stykke tid. Erfaringer fra patienter og pårørende og deres organisation, patientrådgivere, medarbejdere på psykiatriske afdelinger og medlemmer af Det Psykiatriske Patientklagenævn bør indgå.

Bekendtgørelse om patientrådgivere

DH finder det afgørende at sikre, at patienterne er bekendt med retten til at vælge, at klagesagsbehandlingen skal foregå som fysisk møde på afdelingen og ikke som video- eller telemøde.

Vi foreslår derfor en præcisering af pligten i § 10 til at bistå patienten med iværksætte og gennemføre klager. Det bør fremgå, at patientrådgiveren skal vejlede om muligheden for at vælge, at mødet ikke skal foregå som video- eller telemøde.

Bekendtgørelse om underretning og klagevejledning i forbindelse med anvendelse af tvang i psykiatrien

Af samme grunde som ovenfor bør det præciseres i § 12, at patienten skal vejledes om retten til at vælge, at klagesagsbehandlingen skal foregå som fysisk møde på afdelingen og ikke som video- eller telemøde.

Tekniske bemærkninger til Bekendtgørelse om forretningsorden for Det Psykiatriske Ankenævn

I § 4 står der ”Patientombuddet”. Ved lejlighed – det kræver måske en lovændring - bør det rettes til ”Styrelsen for Patientklager”.

I § 16, stk. 3, litra 2), står der ”… Patientforsikringen”. Det bør rettes til ”… Patienterstatningen”.

Med venlig hilsen



Thorkild Olesen, formand

Chefkonsulent Torben Kajberg kan kontaktes for spørgsmål mv. på tk@handicap.dk